KLASA: M-225/23

URBROJ:711-02-01/04-2024-11

Zagreb, 15. ožujka 2024.

**ANA KUČIĆ gradonačelnica Grada Malog Lošinja**

**Predmet: mišljenje na zahtjev obveznice Ane Kučić, gradonačelnice Garda Malog**

 **Lošinja**

- daje se

Povjerenstvo za odlučivanje o sukobu interesa (dalje: Povjerenstvo) dana 22. prosinca 2024. zaprimilo je zahtjev za davanjem mišljenja koji je podnijela obveznica Ana Kučić, gradonačelnica Grada Malog Lošinja.

U podnesenom zahtjevu obveznica dostavlja obavijest o zaprimljenom zahtjevu za izdavanje suglasnosti za korištenje ugostiteljske terase tvrtke ZAKLOPICA j.d.o.o., Priko 34, Mali Lošinj, čiji je direktor supruga brata obveznice ………………. (preslika zahtjeva u privitku). U navedenom zahtjevu se navodi kako je s datumom 18. prosinca 2023. društvo Zaklopica j.d.o.o. zakupilo poslovni prostor caffe bara Coffee House Bueno na adresi Vladimira Gortana 85, Mali Lošinj, te nastavilo poslovati umjesto dosadašnjeg vlasnika, društva Coffee&more j.d.o.o. Obveznica traži suglasnost da društvo Zaklopica j.d.o.o., Priko 34, Mali Lošinj, OIB: 66023597284, nastavi koristiti prostor terase za vrijeme trajanja ugovora bivšeg vlasnika.

U popratnom e-mailu navodi se kako se radi o odnosima u kojima bi Grad razmatrao davanje suglasnosti radi korištenja površine javne namjene u svrhu postavljanja ugostiteljske terase. Podnositelj zahtjeva je tvrtka u kojoj je direktorica supruga brata gradonačelnice te se postavlja pitanje treba li se i u ovom slučaju postupati odnosno, pridržavati se upute/očitovanja Ministarstva pravosuđa i uprave Republike Hrvatske, KLASA: 023-01/21-01/379, URBROJ: 514-07-02/01-21-06, od dana 14. rujna 2021. godine u situaciji kada se dužnosnik izuzima od postupanja te daje ovlaštenje službeniku (pročelniku) da donese odluku i potpiše ugovor.

Nadalje, na traženje Povjerenstva Grad Mali Lošinj dostavio je očitovanje u kojem se navodi kako suglasnost za korištenje površine javne namjene daje gradonačelnik sukladno Odluci o načinu korištenja površina javne namjene i zemljišta u vlasništvu Grada Malog Lošinja („Službene novine Primorsko-goranske županije“ broj 4/23.) Istom odlukom definiran je i način davanja na korištenje površina javne namjene za postavljanje ugostiteljskih terasa.

U dopisu se nadalje navodi kako počekom svake kalendarske godine predstavničko tijelo donosi Plan rasporeda ugostiteljskih terasa na području Grada Malog Lošinja s popisom korisnika, a nakon stupanja plana na snagu s korisnicima se sklapaju ugovori za korištenje površine javne namjene za tekuću godinu.

Zaključno se u dopisu navodi kako se po potrebi, a do donošenja Plana i sklapanja ugovora s novim korisnicima, omogućuje korištenje površine javne namjene jer im je ista potrebna radi ishođenja minimalno-tehničkih uvjeta.

U privitku dopisa dostavljena je dokumentacija za trgovačko društvo COFFEE&MORE j.d.o.o. uz napomenu da navedeno društvo nije bilo u vlasništvu člana obitelji obveznice Ana Kučić.

Povjerenstvo je izvršilo uvid u izvadak iz sudskog registra za trgovačko društvo COFFEE&MORE j.d.o.o. OIB: 15186813013, sa sjedištem na adresi Šime Kvirina Kozulića 18, Mali Lošinj iz kojeg je razvidno da je jedini član društva ………….., OIB: ……………., iz Malog Lošinja.

Povjerenstvo je izvršilo uvid u ugovore o korištenju površine javne namjene KLASA: 944-05/21-01/04 URBROJ : 2213/01-01-21-28 od 15. lipnja 2021., KLASA: 944-08/22-01/13 URBROJ: 2213/01-01-22-87 od 11. srpnja 2022. te KLASA: 944-08/23-01/19 URBROJ: 2170/10-01-23-79 od 16. lipnja 2023.,sklopljene između Grada Malog Lošinja, kao zakupodavca, i naprijed navedenog trgovačkog društva, kao zakupnika, kojim se zakupniku daje na privremenu uporabu dio javne površine, ugostiteljsku terasu za potrebe Cafe bara „Bueno“ koja se nalazi na Trgu Republike Hrvatske na dijelu k.č.br. ……., k.o. Mali Lošinj -grad (I. zona), ukupne površine 60,00 m2 od toga: cjelogodišnje korištenje 47,00 m2 i sezonsko korištenje 13,00 m2.

U članku 5. predmetnih ugovora navodi se kako je zakupnik obvezan predmetni dio javne površine koristiti s pažnjom dobrog gospodara, snositi sve troškove tekućeg održavanja tijekom vremena korištenja iste nekretnine te istu po isteku ugovora vratiti zakupodavcu u stanju u kojem ju je primio, a uzimajući u obzir redovno trošenje do kojeg je došlo slijedom korištenja i uporabe.

Povjerenstvo je nadalje izvršilo uvid u izvadak iz sudskog registra za trgovačko društvo

Zaklopica j.d.o.o. OIB: 66023597284 sa sjedištem na adresi Priko 34, Mali Lošin, čiji su osnivači ………. iz Malog Lošinja i …………………., OIB: ……………, koja je ujedno osoba ovlaštena za zastupanje.

Povjerenstvo je dopisima od dana 27. veljače 2024. i 04. ožujka 2024. od obveznice zatražilo podatke je li obveznica Ana Kučić s gospodinom ……………. iz Malog Lošinja, …………….. (članom trgovačkog društva Zaklopica j.d.o.o.) u srodstvu, te koliki udio u trgovačkom  društvu Zaklopica j.d.o.o.  ima …………..

Obveznica je dana 11. ožujka 2024. putem e maila obavijestila Povjerenstvo kako je …………… njen brat te da ima 50 % udjela u trgovačkom društvu Zaklopica j.d.o.o.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., dalje: ZSSI), na 43. sjednici održanoj 15. veljače 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 34. ZSSI-a propisano je da su gradonačelnici i njihovi zamjenici obveznici u smislu navedenog Zakona.

Uvidom u Registar obveznika, koji ustrojava i vodi Povjerenstvo, utvrđeno je da Ana Kučić obnaša dužnost gradonačelnika Grada Malog Lošinja od 08. lipnja 2021. (prethodno u mandatima 2013.-2017., 2017.-2021.) te je povodom obnašanja navedene dužnosti ista obvezna postupati sukladno odredbama ZSSI-a.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika dok je točkom 6. propisano da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom. Također, člankom 5. stavkom 1. točkom 8. ZSSI-a propisano je da privatni interes obuhvaća imovinsku i neimovinsku korist obveznika i povezanih osoba.

Člankom 7. točkom g) ZSSI-a kao jedno od zabranjenih djelovanja obveznika propisano je da je obveznicima zabranjeno utjecati na dobivanje poslova ili ugovora o javnoj nabavi. Točkom i) istoga članka propisano je da je obveznicima zabranjeno na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, a stavkom 2. istoga članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istoga članka propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavkom 3. istoga članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Stavkom 4. istoga članka propisano je da građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

Članak 8. stavak 1. ZSSI-a propisuje da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost. Stavkom 2. istoga članka Zakona propisano je da je u slučaju dvojbe o postojanju sukoba interesa obveznik dužan učiniti sve što je potrebno da odijeli privatni interes od javnog interesa.

Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik je dužan o tome pravodobno obavijestiti Povjerenstvo. Stavkom 2. istoga članka ZSSI-a propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s istim Zakonom. Stavkom 4. istoga članka ZSSI-a propisano je da je obveznik, odnosno tijelo u kojem obveznik obnaša dužnost, obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, s stavkom 5. propisano je da će Povjerenstvo posebnom odlukom utvrditi jesu li dane upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Stavkom 6. propisano je da su pravni poslovi odnosno pravni akti koji su sklopljeni odnosno doneseni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 21. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta.

Obveznica u ovoj situaciji ne smije poduzeti niti jednu radnju, jer se radi o produljenju poslovnog odnosa Grada u kojem obnaša dužnost s poslovnim subjektom koji je u suvlasništvu člana njezine obitelji čiji je predmet korištenje javne površine, te je dužna delegirati svoje ovlasti za postupanje na drugu osobu (pročelnika ili drugog službenika), kao i o tome izvijestiti sva tijela koja odlučuju o produljenju poslovnog odnosa te Gradsko vijeće Grada Malog Lošinja, kao i javnost objavom na internetskoj stranici Grada.

 Slijedom navedenog, kako se radi o poslovnom subjektu koji je u suvlasništvu člana obitelji obveznice, upućuje se obveznica da je dužna podnijeti obavijest Povjerenstvu u kojem će navesti sve relevantne podatke i dostaviti pripadajuću dokumentacija radi provođenja procedure iz članka 21. ZSSI-a, jer bi se u protivnom radilo o ništetnom pravnom poslu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Ana Kučić, elektroničkom dostavom
2. Objava na internetskoj stranici Povjerenstva
3. Pismohrana